Vláda Slovenskej republiky dňa 13. júna 2001 svojím uznesením č. 522/2001 schválila Politiku informatizácie spoločnosti v Slovenskej republike ako základný a deklaratívny dokument rozvoja informatizácie spoločnosti - jednej z hlavných priorít Slovenskej republiky pre nasledujúce roky. Cieľom štátnej informačnej politiky v tejto oblasti bolo budovanie a rozvíjanie informačnej spoločnosti v podmienkach SR, a tým vytváranie predpokladov najmä pre zlepšenie kvality života občanov a zefektívnenie štátnej správy.
V decembri roku 2001 sa realizovalo stretnutie predstaviteľov Slovenskej republiky na čele s pánom premiérom SR Mikulášom Dzurindom so zástupcami spoločnosti Microsoft na čele s pánom Williamom H. Gatesom, predsedom predstavenstva a hlavným softvérovým architektom. Výsledkom týchto rokovaní bol návrh multilicenčnej zmluvy Microsoft Enterprise Agreement, ktorej cieľom bolo zastrešiť štátnu správu Slovenskej republiky jednotnou zmluvou, a tak zabezpečiť jednoduchosť a transparentnosť zmluvného vzťahu, vytvorenie podmienok udržovania legalizácie, dosiahnutie mimoriadne výhodných finančných podmienok a významný krok k modernizácií softvérového vybavenia štátnej a verejnej správy ako celku. Ceny podľa novej zmluvy boli o viac ako 60% nižšie od porovnateľných cien licenčných programov Microsoft.
Multilicenčnú zmluvu Microsoft  Enterprise Agreement pre štátnu a verejnú správu Slovenskej republiky č. 99E660017 (ďalej len „multilicenčná EA zmluva“) a prihlášku k multilicenčnej EA zmluve č. 4927654 (ďalej len „prihláška“) bola schválená uznesením vlády SR č. 1020/2002 zo 4. septembra 2002 a uzavretá 18. septembra 2002 medzi Ministerstvom školstva Slovenskej republiky a spoločnosťou Microsoft Ireland Operations Ltd. Ide o priamy vzťah medzi zákazníkom a držiteľom autorských práv na produkty Microsoft. Účelom multilicenčnej EA zmluvy je prispieť k efektívnosti informatizácie spoločnosti a zabezpečiť moderné, legálne a cenovo prístupné programové vybavenie štátnej a verejnej správy pre obdobie rokov 2003 až 2005 s možným predĺžením o 12, resp. 36 mesiacov. V zmysle podmienok multilicenčnej EA zmluvy boli centrálne uplatňované požiadavky na finančné prostriedky pre plnenie úloh vyplývajúcich zo zmluvy v rámci priorít štátneho rozpočtu pri tvorbe rozpočtov pre roky 2003, 2004 a 2005.
Multilicenčná EA zmluva zastrešuje ministerstvá a orgány štátnej a verejnej správy pod jednu zmluvu a umožňuje inštitúciám štátnej a verejnej správy prístup k cenovo zvýhodneným nákupom softvéru Microsoft. Ako prvé boli do zmluvy zaradené jednotlivé ministerstvá (formou prihlášky Microsoft Enterprise) a to s počtom počítačov, ktoré boli získané na základe analýz stavu hardvérového a softvérového vybavenia Ministerstva školstva Slovenskej republiky v decembri 2001.
V súvislosti s prechodom kompetencií v oblasti informatiky a v zmysle uznesenia vlády SR č. 697/2003 zo 16. júla 2003 sa Ministerstvo dopravy, pôšt a telekomunikácií SR stalo gestorom a koordinátorom multilicenčnej EA zmluvy a prihlášky. 
Budovanie a rozvoj informačnej spoločnosti má nadrezortný charakter a úlohy v tejto oblasti sa zabezpečovali koordinovane (z úrovne vlády) v súčinnosti so všetkými rezortmi. 
Bolo v záujme vlády Slovenskej republiky, aby sa nákupom licencií softvéru pre štátnu a verejnú správu za výhodné ceny zabezpečila úplná legalizácia, a taktiež možnosť využívania najnovších verzií produktov počas celého trvania zmluvy. Predložený model multilicenčnej EA zmluvy bol najvýhodnejší s ohľadom na vynakladané financie, modernizáciu a tiež na zabezpečenie úplnej legalizácie. Podpisom zmluvy sa žiadnym spôsobom nevytváralo ani nepodporovalo monopolné postavenie spoločnosti Microsoft, keďže zmluva neobsahuje žiadnu podmienku, ktorá by akýmkoľvek spôsobom obmedzovala, resp. zakazovala nákup programového vybavenia od inej firmy alebo iného dodávateľa. Navyše súčasťou predloženého materiálu bol aj splátkový kalendár, ktorý výhodným spôsobom zabezpečil štátnej správe naplánovanie svojich investícií na tri roky dopredu na efektívne vynakladanie finančných prostriedkov zo štátneho rozpočtu, a tak prispieť ku kompatibilite s krajinami strednej a východnej Európy, ako aj s krajinami EÚ a iných vyspelých krajín sveta.
Sumár aktivít k multilicenčnej EA zmluve v období od 1. 1. 2003 do 30. 7. 2005:
Evidencia a centrálna správa licencií
•	multilicenčnou EA prihláškou sa za výhodné ceny zabezpečila úplná legalizácia softvéru, a taktiež možnosť využívania najnovších verzií softvéru počas celého trvania prihlášky,
•	pôvodný počet licencií 33 475 licencií (PC) pre 24 inštitúcií (ústredných orgánov štátnej správy a ich rozpočtové organizácie) bol individuálne doplnený organizáciami v zmysle bodu 6b prihlášky v priebehu 3 rokov prihlášky o 7 073 licencií (2 091 licencií v druhom roku, 4 982 licencií v treťom roku),
•	nákupom nových 7 073 licencií prostredníctvom multilicenčnej EA zmluvy bolo usporených 162,5 mil. Sk (v rokoch 2003 – 2005) v priamych nákladoch na licencie v porovnaní s nákupom cez licenčný program Select – D,
•	prerozdelenie licencií pre potreby orgánov štátnej správy SR – prerozdelených 8 750 licencií (8 622 licencií MV SR, 128 licencií NKÚ) bez dodatočných finančných nákladov,
•	v súvislosti s vyhodnotením stavu efektívnosti využívania multilicencie a softvérového vybavenia štátnej a verejnej správy z apríla 2005 boli potvrdené počty licencií, ktoré sú evidované MDPT SR v počte 40 548 licencií (PC).
Školenia, vzdelávanie
•	uskutočnených 41 školiacich kurzov v rozsahu 434 človekodní IT špecialistov ústredných orgánov štátnej správy v celkovej hodnote 13,4 mil. Sk,
•	organizovanie odborných seminárov kontaktných osôb pre multilicenčnú EA zmluvu štvrťročne, tvorba bezpečnostných riešení, zvyšovanie dostupnosti IT systémov a podpora tvorby riešení s využitím licencií Microsoft,
•	umožnenie domáceho použitia softvéru MS Office – Microsoft Home Use Program pre zamestnancov štátnej správy, vytváranie podmienok pre vzdelávanie,
•	Government Security Program – prístup k zdrojovým kódom softvéru, školenia, poskytnutie licencie na XML referenčné schémy.
Poskytovanie služieb
•	riadenie podpory zákazníka vyčleneným personálom spoločnosti Microsoft („personál služieb“) pomáha poskytovať jednotlivé prvky prémiovej podpory podľa požiadaviek zákazníkov,
•	odborné poradenstvo a konzultácie prostredníctvom Microsoft Technical account manažérov,
•	podpora pri riešení problémov - Microsoft Premier Support, poskytovanie pomoci pri problémoch s konkrétnymi príznakmi, ktoré sa objavia pri práci s produktmi spoločnosti Microsoft,
•	asistenčná podpora - poskytovanie krátkodobého poradenstva a konzultácií ohľadne problémov, ktoré nepokrýva podpora pri riešení problémov.
Ostatné
•	vytváranie podmienok pre proces informatizácie spoločnosti, inovácia informačných systémov je plnením prijatej Stratégie informatizácie spoločnosti v podmienkach SR,
•	jednotné vytvorenie podmienok k efektívnej informatizácii spoločnosti a poskytovania elektronických služieb z hľadiska interoperability,
•	centralizované riešenie umožňuje centrálne riešiť bezpečnosť, spoľahlivosť a efektivitu prevádzky riešení infraštruktúry a informačných systémov ústredných orgánov štátnej správy.
Finančné porovnanie I.

Prihláška Microsoft Enterprise č. 4927654 na roky 2003 – 2005

Spolu orgány (organizácie, rezorty)	Počet licencií z prihlášky č. 4927654	Multilicenčná EA vyčíslenie nákladov za roky 2003 - 2005 (SKK)	Porovnanie ceny licencií v licenčnom programe Select – D* (SKK)	
Počty licencií z prihlášky v roku 2003	33 475	491 178 728	1 944 407 782	
Doplnenie licencií z prihlášky v roku 2004	2 091	61 362 493	115 906 931	
Doplnenie licencií z prihlášky v roku 2005	4 982	109 651 341	217 602 661	
SPOLU LICENCIÍ (PC)	40 548	662 192 562	2 277 917 374	

Úspora priamych nákladov na licencie za roky 2003 - 2005 v SKK 
(s DPH) v porovnaní s nákupom cez Select - D: 	1 615 724 812 SKK	

*    pri alternatívnom nákupe všetkých produktov obsiahnutých v multilicenčnej EA zmluve.
**  pri kurze 1 USD/ 31.861 SKK

Finančné porovnanie II.
Predĺženie platnosti prihlášky Microsoft Enterprise č. 4927654 na roky 2006 - 2008

Názov orgánu (organizácia, rezort)	Počet licencií z prihlášky č. 4927654	Multilicenčná EA zmluva, vyčíslenie nákladov za roky 2006 - 2008 (SKK)	Porovnanie ceny licencií v licenčnom programe Select – D (SKK)	
Národná rada SR		650	9 104 617	36 042 049	
Kancelária prezidenta SR		90	1 260 639	4 990 438	
Ústavný súd SR		66	924 469	3 659 654	
Generálna prokuratúra SR		1 273	17 831 042	70 586 966	
Úrad vlády SR		550	7 703 906	30 497 118	
Ministerstvo dopravy, pôšt a telekomunikácií SR 		2 394	33 533 004	132 745 638	
Ministerstvo financií SR		905	12 676 428	50 181 622	
Ministerstvo hospodárstva SR (+ MSPM SR)		850	11 906 037	47 131 910	
Ministerstvo obrany SR		3 698	51 798 266	205 051 533	
Ministerstvo pôdohospodárstva SR		1 682	23 559 947	93 265 732	
Ministerstvo práce, sociálnych vecí a rodiny SR		355	4 972 521	19 684 504	
MPSVR SR - Ústredie práce, soc. vecí a rodiny		3 399	47 610 142	188 472 190	
Ministerstvo spravodlivosti SR		3 863	54 109 438	214 200 668	
Ministerstvo školstva SR		717	10 043 093	39 757 152	
Ministerstvo vnútra SR, ÚIT MV SR		10 760	150 716 424	596 634 530	
Ministerstvo vnútra SR, SVS MV SR		4 787	67 052 001	265 435 827	
Ministerstvo výstavby a regionálneho rozvoja SR		527	7 381 743	29 221 784	
Ministerstvo zahraničných vecí SR		1 170	16 388 310	64 875 688	
Ministerstvo zdravotníctva SR		200	2 801 421	11 089 861	
Ministerstvo životného prostredia SR		982	13 754 975	54 451 218	
Najvyšší kontrolný úrad SR		350	4 902 486	19 407 257	
Národný bezpečnostný úrad		200	2 801 421	11 089 859	
Protimonopolný úrad SR		80	1 120 568	4 435 944	
Štatistický úrad SR		900	12 606 392	49 904 375	
Úrad pre verejné obstarávanie		100	1 400 710	5 544 931	
SPOLU LICENCIÍ (PC)	40 548	567 960 000	2 248 358 449	

Úspora v rokoch 2006 - 2008 v Sk (s DPH) v porovnaní s licenčným programom Select - D:	1 680 398 449 SKK	

Produkty, ktoré zabezpečí predĺženie prihlášky pre každé zaradené PC: 
•	Upgrade aktuálnej verzie operačného systému pre pracovné stanice (Win XP, Win Vista...)
•	MS Office 2003 / MS Office 12 (najnovšia verzia) Standard (Word, Excel, PowerPoint, Outlook, Publisher, Infopath...).
•	Core CAL (klientska prístupová licencia k aktuálnym verziám serverov - Windows 2003 Server, Exchange Server, System Management Server, SPPS Server).

Cena:
Názov produktu	Ročná cena za počítač pre multilicenčnú EA zmluvu
(pôvodná cena z roku 2002)	Celková cena za počítač za 3 roky (2006 – 2008)
(pôvodná cena z roku 2002)	
Office Win 32 Std + UpgWin Pro + Core CAL, SA 3y	129,- USD	387,- USD	
Pozn.: uvedené ceny sú bez 19% DPH

Štandardná aktuálna cena EA pre cenovú hladinu D (nad 15000 počítačov) je 306,- USD/počítač/rok, t.j. 918,- USD za 3 roky. Na multilicenčnú EA zmluvu v porovnaní so štandardnou EA zmluvou poskytla spoločnosť Microsoft pri zachovaní platnosti pôvodných podmienok zľavu vo výške 58,5 %.
Cene 129,- USD/počítač/rok zohľadňuje pôvodné podmienky prihlášky Microsoft Enterprise č. 4927654 na roky 2003 - 2005 (zohľadňuje nákupy štátnej správy Slovenskej republiky počas posledných 5 rokov, počet počítačov zahrnutých do prihlášky  a špeciálnu zľavu poskytnutú predsedom predstavenstva spoločnosti Microsoft Corporation pánom B. Gatesom pre prihlášku č. 4927654 na roky 2003 – 2005). Predĺženie prihlášky umožňuje využiť poskytnuté zľavy z roku 2002 na ďalšie 3 roky.
Porovnanie s nákupom cez štandardný program Microsoft Select, ktorý aktuálne využíva štátna správa Slovenskej republiky - pre cenovú hladinu D (nad 15000 počítačov)
Názov produktu	Celková cena za počítač za 3 roky (2006 – 2008)
(Licencovanie programom Select - D)	
Office Win 32 Std L + SA 3y	765,- USD	
Windows Pro Engl/ Multilang Upg/SA 3y	386,- USD	
Core CAL L+SA 3y	381,- USD	
Spolu	1 532,- USD	
Pozn.: uvedené ceny sú bez 19% DPH 

Cena licencií pre jeden počítač na obdobie troch rokov je cez navrhované predĺženie multilicenčnej EA zmluvy voči nákupu cez licenčný program Select - D lacnejšia o 74,7%.
Percentuálne porovnanie štandardnej formy nákupu licencií voči multilicenčnej EA zmluve:
•	finančné porovnanie potvrdzuje výhodnosť predĺženia súčasnej prihlášky Microsoft Enterprise (udržiavací poplatok - Software Assurance - podľa pôvodných podmienok) oproti novým nákupom produktov Microsoft,
•	finančná výhodnosť nastáva ak minimálne 25% počítačov bude inovovať softvérové vybavenie v priebehu rokov 2006 – 2008 (Informačný audit MDPT SR uvádza, že 43% počítačov ÚOŠS využíva najnovší operačný systém Windows XP),
•	centrálnym spôsobom zabezpečené programové vybavenie garantuje moderné, inovatívne, legálne a cenovo výhodnejšie riešenie v porovnaní s individuálnymi výdavkami rezortov s plánovaním výdavkov na roky 2006 – 2008,
•	predĺžením prihlášky budú zhodnotené investície z prihlášky Ministerstva dopravy, pôšt a telekomunikácií SR č. 4927654 (udržiavací poplatok),
•	zhodnotenie licencií z prihlášky za pôvodných podmienok (poskytovanie nových verzií software) je možné iba v prípade predĺženia prihlášky.
Návrh splátkového kalendára na roky 2006 – 2008 s dvoma variantmi financovania je súčasťou prílohy č. 2.
Aktualizácia prihlášky k multilicenčnej EA zmluve
Aktualizácia prihlášky Ministerstva dopravy, pôšt a telekomunikácií Slovenskej republiky k multilicenčnej EA zmluve má priamu súvislosť s procesom informatizácie spoločnosti a je plnením Stratégie informatizácie spoločnosti v podmienkach SR, Stratégie konkurecieschopnosti Slovenska do roku 2010, Národohospodárskej stratégie SR na roky 2005 - 2013. Informatizácia spoločnosti je chápaná v Stratégii informatizácie spoločnosti v podmienkach SR ako koncepčne riadený proces smerujúci k maximálnemu využitiu potenciálu ponúkaného informačnými a komunikačnými technológiami (IKT).
Stratégia informatizácie spoločnosti v podmienkach SR si kladie za cieľ vytvoriť podmienky pre:
•	koordinované, koncepčné, a teda efektívne vynakladanie verejných financií do procesu informatizácie spoločnosti,
•	budovanie vedomostného kapitálu a konkurencieschopnosti obyvateľstva,
•	zefektívnenie výkonu verejnej správy a zvyšovanie administratívnych kapacít,
•	zabezpečenie transparentnosti a zníženie korupcie vo verejnej správe.
Aktualizácia prihlášky umožní maximálne využitie investícií do IKT a plné využívanie ich potenciálu v organizáciách štátnej a verejnej správy a prispeje tak k celkovému procesu informatizácie spoločnosti ako aj ekonomickému oživeniu v oblasti informatizácie štátnej správy (platforma pre ekonomický rozvoj). Systémové a programové zabezpečenie („Software Assurance“) poskytované v rámci aktualizácie prihlášky zabezpečí možnosť využívať nové verzie produktov uvedené na trh po dobu trvania Software Assurance. Štandardné a nadštandardné výhody Software Assurance sú popísané v prílohe č. 4.
Moderné systémové a programové vybavenie predstavuje jeden zo základných pilierov informatizácie. Narastajúce požiadavky po rýchlejších, užitočnejších, spoľahlivejších, aktuálnejších a kvalitnejších informáciách a službách zvyšujú nároky na programové vybavenie, vedomosti a administratívne kapacity ich poskytovateľov. Zamestnanci v štátnej a verejnej službe sú nielen užívatelia elektronických informácií a služieb, ale zároveň aj ich tvorcovia. Moderné programové vybavenie zvyšuje efektívnosť využitia a tvorby elektronických informácií.
Kvalitná a bezpečná infraštruktúra je nevyhnutná pre uskutočňovanie cieľov informatizácie spoločnosti a bezprostredne vplýva na rozvoj elektronických služieb verejnej správy. Infraštruktúra vytvára podmienky, ktoré stimulujú ponuku, ale aj dopyt po službách informačnej spoločnosti.
Súčasťou infraštruktúry poskytovanej v rámci prihlášky k multilicenčnej EA zmluve sú najmodernejšie programové prostriedky, bezpečnostné a komunikačné technológie nových verzií.
Návrh spôsobu riešenia
Zmluvy uzavreté so spoločnosťou Microsoft Ireland Operations Limited, Írsko zo dňa 6. 11. 2002 (tzv. zmluva Microsoft Business Agreement) číslo UM002887, na ktorú bezprostredne časovo a vecne nadväzuje zmluva so spoločnosťou Microsoft Ireland Operations Limited, Írsko zo dňa 6. 11. 2002 (tzv. zmluva Microsoft  Enterprise  Agreement)  číslo 99E660017 sú pre zmluvných partnerov platné a záväzné.  
Prihláška Microsoft Enterprise Agreement zo dňa 6. 11. 2002, číslo 4927654 k tejto zmluve, ktorá podrobne vymedzuje špecifikáciu predmetu dodávky, dobu plnenia, spôsob platby a celkovú cenu za poskytnuté licencie. Prihláška je uzavretá na dobu 36 mesiacov počínajúc dňom účinnosti zmluvy od 1. 1. 2003. Prihláška je neoddeliteľnou súčasťou multilicenčnej EA zmluvy Microsoft Enterprise Agreement. Predstavuje podrobné vymedzenie špecifikácie všeobecných ustanovení oboch rámcových zmluvných dokumentov. V otázke doby platnosti prihlášky stanovuje, že táto uplynie po uplynutí plných 36 kalendárnych mesiacoch od dátumu účinnosti (1. 1. 2003). V otázke možného predĺženia tejto doby sa odvoláva na príslušné ustanovenie zmluvy Microsoft Enterprise Agreement. Konkrétne ide o ustanovenie odseku 12. písm. e), kde je dojednaný postup pre prípad predĺženia platnosti prihlášky. Ide o skutočnosť oboma zmluvnými stranami predpokladanú pri dojednaní  pôvodných zmluvných dokumentov a aj zmluvne ošetrenú. Predpokladom predĺženia prihlášky je, že sa nezmenia podstatné náležitosti zmluvy, ktoré sú zakotvené v prihláške. 
V prípade, že by sa zmluvné strany rozhodli zmeniť tieto podstatné náležitosti, muselo by dôjsť k uzavretiu novej ďalšej prihlášky (ak by zmena spočívala napr. v pridaní ďalších produktov spoločnosti Microsoft, k zmene ceny a pod.), alebo aj k uzatvoreniu novej zmluvy Microsoft Enterprise Agreement (ak by došlo k zmene podmienok programu zmluvy Enterprise).
Zmluvné strany nemenia predloženým formulárom na predĺženie prihlášky Microsoft Enterprise (ďalej len „formulár na predĺženie“) podstatné náležitosti zmluvy Microsoft Enterprise Agreement (ročná referenčná cena podnikového produktu pre osobný počítač je 129,- USD, podnikový produkt Microsoft Enterprise Desktop Professional Platform). Formulár na predĺženie je uvedený v prílohe tohto materiálu. Prílohy uvedené vo formulári na predĺženie sa nevypĺňajú. 
Pre rozpis nákladov Multilicenčnej EA zluvy na jednotlivé rezorty si správcovia rozpočtových kapitol rezortov uplatnia vyčíslené náklady na multilicenčnú EA zmluvu v podrobných rozpisoch rozpočtových prostriedkov rozpočtovej kapitoly podľa funkčného a ekonomického členenia rozpočtovej klasifikácie pre roky 2007 a 2008. Platby budu vykonané centrálne v zmysle splátkového kalendára z rozpočtovej kapitoly MDPT. 
Predĺženie doby platnosti prihlášky potvrdzuje vôľu oboch zmluvných strán zachovať existujúce právne vzťahy (právo na aktuálne verzie multilicencií) na ďalšie obdobie v rámci  pôvodného zmluvného záväzku a za podmienok, ktoré boli už v oboch zmluvách a v prihláške zakotvené.
Aktualizácia prihlášky Ministerstva dopravy, pôšt a telekomunikácií Slovenskej republiky k multilicenčnej EA zmluve o 36 mesiacov bude vykonaná na základe podmienok zakotvených v  multilicenčnej EA zmluve podľa bodu 12 e. a realizuje sa formou objednávky na predĺženie podľa bodu 9. prihlášky.
Podstatou predĺženia prihlášky je Software Assurance licencie produktu Microsoft Professional Desktop, ktorý je zlúčením licencií: Microsoft Office Standard, Upgrade Operačného systému Windows a klientske, resp. prístupové licencie Core CAL (súčasťou klientskej licencie Core CAL sú licencie: Windows Server CAL, Exchange CAL, SPPS CAL, SMS CAL). 
Aktualizácia prihlášky Ministerstva dopravy, pôšt a telekomunikácií Slovenskej republiky k multilicenčnej EA zmluve umožní pokračovanie inovatívneho riešenia informačných systémov ministerstiev a orgánov štátnej a verejnej správy aj v rokoch 2006 - 2008. 
Počty licencií (PC) sú na základe prihlášky k multilicenčnej EA zmluve (33 475 licencií) doplnené o nové licencie nadobudnuté  podľa bodu 6b prihlášky (7 073 licencií). Aktuálny zoznam inštitúcií a počet licencií je uvedený v prílohe č. 3.
Ministerstvo kultúry SR a Ministerstvo školstva SR má umožnené využívať licenčný model Academic (zľava 80%) pre školské a kultúrne inštitúcie a preto nie sú zahrnuté v zmluve (okrem licencií prevedených z Ministerstva vnútra SR na Ministerstvo školstva SR v počte 717 ks). 
Použité skratky
CAL 	(Client Access License) - klientska licencia na pristupovanie počítača k serveru
EA 	(Enterprise Agreement) - multilicenčná zmluva Microsoft
IKT 	Informačné a komunikačné technológie
MUI 	(Multilanguage User Interface) - viacjazyčné používateľské rozhranie
PC 	(Personal Computer) - osobný počítač
SA 	(Software Assurance) - systémové a programové zabezpečenie
SMS 	(System Management Server) - server pre správu riešení
SPPS	(Share Point Portal Server) - server pre budovanie intranetových riešení
XP 	(eXPerience) - verzia softvéru operačného systému Windows